Marcel Dassault
Marcel Dassault, syntyjään Marcel Bloch, (22. tammikuuta 1892 Pariisi – 17. huhtikuuta 1989 Neuilly-sur-Seine) oli ranskalainen lentokonesuunnittelija ja Dassault-lentokonetehtaan perustaja.
Valmistuttuaan insinööriksi École Supérieure d'Ingénieurs en Électronique et Électrotechniquesta Marcel Bloch värväytyi lokakuussa 1913 Ranskan armeijaan Ilmavoimien teknisiin joukkoihin. Tammikuussa 1914 hän siirtyi Chalais-Meudonin ilmailututkimuskeskukseen, jossa oli useita erilaisia pajoja ilmailun eri aloilta. Hän aloitti Caudron G.3 koneen potkurin parantamisen, joka osoittautui menestykseksi. Hänestä tuli Ranskan neljänneksi suurin potkurivalmistaja.Press information: 100 years, Luku "3. Marcel Dassault during the First World War", s. 1/2.
Hän pyysi ystäväänsä Henry Potezia liittymään ryhmään. He perustivat Societé d'études aéronautiquen (SEA), joka suunnitteli kaksipaikkaisen lentokoneen korvaamaan Sopwith Scoutin. Koelennot olivat kuitenkin pettymys ja työ lopetettiin. Paranneltu versio SEA IV oli kuitenkin parempi ja Ranskan varusteluhankinnoista vastannut ministeri Louis Loucheur tilasi vuoden 1917 lopulla tuhat SEA IV -lentokonetta. Ensimmäinen tilattu kone rullasi ulos tehtaalta 11. marraskuuta 1918. Tuhannen koneen tilaus peruutettiin ja ainoastaan noin sata rakenteilla ollutta konetta luovutettiin tilaajalle. Seuraavat kymmenen vuotta Marcel Bloch keskittyi muihin asioihin kuin lentokoneiden suunnitteluun ja valmistukseen.Press information: 100 years, Luku "3. Marcel Dassault during the First World War", s. 2/2.
Palatessaan lentokoneteollisuuteen 1930-luvulla hän keräsi uuden ryhmän, joka valmisti joukon lentokoneita metallirunkoisesta MB.60 postikoneesta MB.200 ja MB.210 pommikoneeseen. Hän perusti Société des Avions Marcel Bloch -nimisen yhtiön lentokoneiden valmistamiseksi. Yhtiö kansallistettiin 1936, jolloin hän perusti uuden yrityksen Société anonyme des avions Marcel Bloch (SAAMB) suunnittelemaan lentokoneita kansalliselle lentokoneteollisuudelle.Press information: 100 years, Luku "5. Dassault Aviation: from the dawn of aviation to the present", s. 1/3.
Saksan vallattua Ranskan sekä mudostettua Vichyn hallinnon vuonna 1940 Marcel Bloch kieltäytyi yhteistoiminnasta miehittäjien ja heidän tukijoidensa kanssa. Vichyn hallinto vangitsi Blochin ja myöhemmin hänet siirrettiin Buchenwaldin keskitysleirille. Huhtikuussa 1945 palattuaan Ranskaan hän jatkoi lentokoneteollisuudessa.
Osakkeenomistajien päätöksellä 10. marraskuuta 1945 perustettiin uusi yhtiö, joka sai nimen Société des Avions Marcel Bloch. Vuonna 1949 Bloch vaihtoi sukunimensä Dassault’ksi. Nimi juontaa hänen veljestään, kenraali Darius Paul Blochista (1882–1969), joka Ranskan vastarintaliikkeen eräänä johtajana käytti salanimeä ”Chardasso”, joka on johdettu ranskan kielen termistä "char d'assaut", suomeksi panssarivaunu. Sodan jälkeen Dassault perusti Dassault-lentokonetehtaan. Hänen pojastaan Serge Dassault’sta tuli yrityksen johtaja.
Marcel Dassault on haudattu Cimetière de Passyn hautausmaalle Pariisiin. Hän oli syntyjään juutalainen, mutta uskonnoltaan roomalaiskatolinen. Hänen veljensä Darius Paul Bloch otti toisen maailmansodan jälkeen myös sukunimekseen Dassault.